

Republika e Kosovës

Republika Kosova - Republic of Kosovo

*Qeveria – Vlada – Government*

***Ministria e Financave, Punës dhe Transfereve - Ministarstvo za Fiannsija, Rada i Tranfere – Ministry of Finance, Labour and Transfers***

**DOKUMENT KONSULTIMI**

**PËR**

**KONCEPT DOKUMENTIN PËR FUSHËN E MENAXHIMIT TË FINANCAVE PUBLIKE**

**Maj 2022**

**Përmbajtja e shkurtër e dokumentit**

Ministria, pasi ka analizuar kornizën ligjore në fuqi që rregullon menaxhimin e financave publike*,* me fokus të veçantë në legjislacionin që rregullon ciklin buxhetor dhe proceset buxhetore*,* ka vlerësuar të nevojshme përgatitjen e një koncept dokumenti që do të analizonte rregullativën ligjore në fuqi në fushën e menaxhimit të financave publike, me fokus në Ligjin për Menaxhimin e Financave Publike (tutje referuar si ‘LMFPP’), duke synuar avancimin e mëtejmë të sistemit të rregullave të menaxhimit të financave publike në Republikën e Kosovës.

Menaxhimi i financave publike i rregulluar me LMFPP, përfshin dhe rregullon bazën e elementeve të një cikli buxhetor, i cili përqendrohet në përgatitjen e buxhetit, ekzekutimin e buxhetit, kontabilitetin dhe raportimin, si dhe rregullon në parim kontrollin dhe auditimin e brendshëm të financave publike dhe auditimin e jashtëm. Megjithatë, disa nga çështjet, duke përfshirë auditimin dhe kontrollin e brendshëm, si dhe auditimin e jashtëm janë rregulluar vetëm sipërfaqësisht, pasi të njëjtat janë rregulluar në mënyrë të detajuar me ligje specifike. Për periudhën kohore kur ishte miratuar LMFPP-ja, ishte një ligj gjithëpërfshirës që rregullonte në tërësi çështjet lidhur me menaxhimin e financave publike dhe përgjegjësitë në Republikën e Kosovës.

Rrjedhimisht, ky Koncept Dokument analizon rregullativën ligjore në fushën e menaxhimit të financave publike dhe identifikon çështjet që janë sfiduese, të cilat kërkojnë adresim si nga aspekti ligjor, ashtu edhe ai institucional, për të avancuar më tej menaxhimin e financave publike në Republikën e Kosovës.

Disa nga çështjet që identifikon ky Koncept Dokument përfshijnë:

* Nevoja për norma të konsoliduara të menaxhimit të financave publike, bazuar në nevojat aktuale të Republikës së Kosovës në fushën e menaxhimit të financave publike;
* Vendosja e parimeve bazë për menaxhimin e financave publike;
* Rregullim adekuat ligjor i statusit të Thesarit në kuadër të Ministrisë, përfshirë edhe harmonizimin me ligjet e tjera në fuqi që rregullojnë funksionimin e administratës shtetërore dhe funksioneve përkatëse;
* Evitim i normave kundërthënëse në kuadër të LMFPP-së, duke përfshirë qartësimin e normave ekzistuese me qëllim të zbatimit të tyre të drejtë;
* Evitimi i dispozitave të panevojshme dhe të tejkaluara në kuadër të LMFPP-së;
* Rregullim i unifikuar i rregullave fiskale;
* Qartësim i mëtejmë i ciklit buxhetor, duke përfshirë përgatitjen e Kornizës Afatmesme të Shpenzimeve (KASH) dhe buxhetit vjetor;
* Rregullim i ndarjeve buxhetore në mungesë të një ligji vjetor për ndarjet buxhetore;
* Rishikim i dispozitave që kanë të bëjnë me transferet buxhetore, duke i specifikuar dhe vendosur kritere të qarta për transferet brenda organizatës buxhetore, Ministrisë, Qeverisë dhe Kuvendit të Republikës së Kosovës;
* Krijim i bazës ligjore për buxhetim programor dhe të bazuar në performancë, si synim afatgjatë planifikues;
* Krijim i bazës ligjore që avancon ndërlidhjen e politikave strategjike me planifikimin buxhetor.

**Qëllimi i procesit të konsultimit**

Në fazën aktuale, Koncept Dokumenti do të shpaloset për konsultim publik për të marrë komente, propozime dhe rekomandime eventuale nga opinioni i gjerë, institucionet dhe organizatat, ekspertët dhe individët e tjerë të interesuar për këtë fushë.

Pas përmbylljes së procesit të konsultimit publik të Koncept Dokumentit, të gjitha komentet, propozimet dhe rekomandimet e pranuara do të shqyrtohen, analizohen dhe vlerësohen me kujdes dhe në bazë të rëndësisë së tyre do të inkorporohen në versionin përfundimtar dhe do të procedohet më tej.

**Afati përfundimtar për dorëzimin e përgjigjeve**

Afati përfundimtar i dorëzimit të kontributeve me shkrim në kuadër të procesit të konsultimit për këtë *Koncept Dokument* është deri më 24 Qershor 2022.

Të gjitha kontributet me shkrim duhet të dorëzohen në formë elektronike në e-mail adresën: ***rexhep.vasolli@rks-gov.net***ose ***elmedina.bajgora@rks-gov.net*** me titull **Koncept Dokumenti për Fushën e Menaxhimit të Financave Publike.**

Ju lutemi që në kuadër të kontributit tuaj me shkrim, të specifikoni qartë së në çfarë cilësie jeni adresuar në këtë proces konsultimi (p.sh. në cilësi të përfaqësuesit të institucionit apo organizatës, në cilësi individuale etj.).

**Komentet nga institucionet / organizatat**

Ju lutem, që komentet tuaja të ofrohen sipas udhëzimeve të shënuara më poshtë:

* **Emri i institucionit / organizatës që jep komente**
* **Fushat kryesore të veprimit të institucionit / organizatës**
* **Informatat e kontaktit të institucionit / organizatës (adresa, e-mail, telefoni)**
* **Data e dërgimit të komenteve**

Bashkëngjitur me këtë dokument, do ta gjeni **Koncept Dokumentin për Fushën e Menaxhimit të Financave Publike.**